Vakbond dreig om SA tot stilstand te bring tydens stakingIvan Fredericks, algemene bestuurder van die PSA, en Tahir Maepa, algemene adjunkbestuurder van die PSA, praat met verslaggewers. Foto: ANA Die Vereniging vir Staatsamptenare (PSA) het Woensdag gesê ŉ staking wat vir volgende week beplan word, sal die land se openbare dienste, waaronder grensposte, tot stilstand bring. Die PSA se 240 000 lede sal Maandag oor lone begin staak, ŉ dag wat die vakbond as ŉ “dag van woede” bestempel het. Dit volg nadat die vakbond geweier het om ŉ drie jaar lange loonooreenkoms met die regering te sluit. “Ons verwag dat die ekonomie ontwrig sal word en alle grensposte gesluit sal word. Ons gaan nie ŉ beroep op gesondheidswerkers doen om te staak nie aangesien hulle ŉ noodsaaklike diens lewer, maar ons gaan slaan waar dit die seerste maak,” het Tahir Maepa, algemene adjunkbestuurder van die PSA, aan verslaggewers in Centurion gesê. Die vakbond het kennisgewing van sy voorgenome staking by die koördinerende bedingingsraad vir die openbare sektor ingedien. Volgens die PSA nooi hy alle ander vakbonde wat ook geweier het om die ooreenkoms te onderteken om deel te neem aan die staking. Ivan Fredericks, algemene bestuurder van die PSA, het gesê die maande lange onderhandelinge met die koördinerende bedingingsraad vir die openbare sektor (PSCBC) was “opgestel”. “Wanneer daar teruggekyk word na die onderhandelinge, kon hierdie onderhandelinge van die begin af beding gewees het tussen die staat, sy alliansievennoot Cosatu en selfs die PSCBC-sekretaris, ŉ voormalige verteenwoordiger van die Cosatu-filiaal, Popcru,” het Fredericks gesê. “Wanneer daar gekyk word na die items in die aanvanklike eis deur Cosatu, asook die finale gevolgtrekking en antwoord [van die staat], is dit duidelik dat die uitkoms van die onderhandelinge vooraf bepaal is.” Die drie jaar lange ooreenkoms sluit in ŉ verhoging van 7% vir junior werknemers, 6,5% vir middelvlak-werknemers en 6% vir senior personeel vir 2018-’19. Die tweede en derde jaar se verhogings sal volgens ŉ glyskaal bepaal word. Die PSA het ŉ 10%-verhoging vir werknemers in kategorieë 1 tot 10 geëis, en ŉ 8%-verhoging vir werknemers in kategorieë 10 tot 12, asook ŉ R1 500-behuisingstoelaag en ŉ verhoogde mediesefondsbydrae. Maepa het Ayanda Dlodlo, minister van staatsdiens en administrasie, van “skynheiligheid” beskuldig nadat sy getwiet het dat ŉ ooreenkoms met die vakbonde aangegaan is. Dlodlo het getwiet: “Die voorgestelde ooreenkoms is nou deur 48,8% van die vakbonde onderteken. Daar word slegs nog 1,3% benodig om meerderheidsteun te geniet. Slegs die PSA het die ooreenkoms verwerp, met 35,2% wat tans hul interne prosesse finaliseer en die ooreenkoms binnekort sal teken.”